
Egy szakkollégium belső hálózatának elemzése

Kulcsszavak: hálózat;kapcsolat;szervezet
Dolgozatom fő témája a szervezetek valós hálózatainak feltérképezése, egy pillanatkép megmutatása az adott belső struktúráról. Ehhez megvizsgáltam egy szakkollégium belső hálózatában lévő formális, informális és szakmai kapcsolatokat.
Egy szervezetben felhalmozódó tudás legnagyobb része tacit, azaz hallgatólagos tudás, és ennek átadásának elengedhetetlen része a szocializáció, hiszen a tudásátadás és megosztás nélkülözhetetlen feltétele egy erős belső hálózat megléte. Dolgozatomban bemutatom a kutatásomhoz szükséges hálózattudomány alapfogalmait, áttekintve Euler gráfelméletétől Barabási Albert-László komplex hálózati megközelítéséig, azaz azt a fejlődési utat, melyet bejárva a hálózattudomány önálló diszciplínává vált.
Kutatásom célja egy szakkollégium, mint önálló szervezet belső hálózatának elemzése, a meglévő szakmai, informális hálók közötti kapcsolatok feltárása. A szakkollégiumok, mint szervezetek működésének megértéshez röviden bemutatom a szakkollégiumi mozgalmat, és körvonalazom a vizsgált szakkollégium profilját. A kutatáshoz a szervezeti hálózatkutatás széleskörű eszköztárából választottam módszereket, mint például a szociomátrix elemzés, és mérőszámokat, mint például a multiplexitás foka, kapcsolatok ereje, pontok „presztízse” és „elérhetősége”. A felmérés online kérdőív formájában készült, mely a szervezeti hierarchia, az informális és szakmai kapcsolatok vizsgálatára fókuszált. Az anonimizált válaszok alapján az adatok lehetővé tették több réteg vizsgálatát.
Az elemzés megmutatja a háló gyenge és erős pontjait. Az egyéni szint vizsgálatán felül a bizottságok, felelős szakmai egységek közötti kapcsolatokra is rávilágít. Kutatásom eredményeként fény derül arra, hogy a szakkollégiumi közös munkában hol a leggyengébb a tudásáramlás, és a jövőben mely területet érdemes fejleszteni a hatékonyabb szervezeti együttműködés érdekében.



